**A NAGY AKARÁSNAK, NYÖGÉS LETT A VÉGE, DE AZÉRT A MÉRKŐZÉS JÓ VOLT!**

Csapatunk a REAC Futball csapata a BLSZ I osztályában idegenben az Újpest II. csapatával mérte össze erejét. Csapatunk a bajnokságot rosszul kezdte, de hét mérkőzésből álló nyerési sorozatot produkálva első helyre került a tabellán. A bajnokság rendkívül szoros, így minden pontnak nagy jelentősége van. A bajnokság egyetlen veretlen csapatához látogattunk, akik három ponttal állnak mögöttünk a tabellán. Tudtuk, hogy nem lesz sétagalopp a találkozó és nem is lett az. Az összecsapást esős időben, műfüves pályán rendezték meg. A mérkőzés az első félidőben nem hozott gólt, kevés helyzet volt, de az látható volt, hogy az iram és ezt nyugodtan leírhatom, hogy az NB III-s mérkőzések szintjét elérte. Fegyelmezetten, szervezetten védekezett ellenfelünk, gyors indításokkal próbálta meg az elöl lévő embereit támadásba küldeni. Gyakorlatilag az első félidőben egy komoly helyzet volt, a 44. percben Kasza Dani kapott egy indítást, majd baloldalon kisodródva ugyan 12 méterről a kapust találta el. Az Újpest csapata pedig két távoli a kaput nem eltaláló lövéssel próbálkozott az első félidőben. El kell ismernünk, hogy a rendkívül jól védekező vetélytársunk védelmét nem igazán sikerült feltörnünk. Várakozásaink beigazolódtak, várható volt, hogy ez a találkozó nehéz mérkőzés lesz a második félidőben is. Igy 0:0 lett az első félidő, gól nem született. Megpróbáltunk a második félidőben nagyobb iramra váltani. Ennek jele a mérkőzésen a 46. percben meg is mutatkozott. Kiss Tamás csapatkapitányunk jobboldalon felvezette a labdát majd kényszerítőzött Nagy Gerivel és a visszakapott labdát 17 méterről elcsavarta a kapu hosszú oldalára. Mindenki már gólt látott, de sajnos az oldalsó kapufáról kifelé pattant a labda. Ez volt a mérkőzés legnagyobb helyzete. Az iram továbbra is nagy volt. Ellenfelünk a 60. percben szintén gólhelyzetbe került. Szöglet után az ellenfél 8 méteres fejesét a gólvonalon álló Merczel Zsolti fejjel hárította, így csapatunkat megmentette egy góltól. Tovább támadtunk, megpróbáltuk cserékkel frissíteni csapatunkat. A 73. percben egy formás akciót vezettünk. A csereként beállt Papp Krisztián baloldalon laposan beadott és Lőrincz Dani átvette ugyan a labdát 13 méterről, de sajnos az utolsó pillanatban az ellenfél belevetődött a lövésbe, így szöglettel jöttünk. A 76. percben Pesti Dávid nagyszerű baloldali beadása a hosszún érkező Kiss Tamáshoz került, akinek 8 méterről leadott fejesét az ellenfél hátvédje a gólvonalon hárította. 78. perc, Kasza Dani kapott egy labdát a 16-on belül a kaputól 7 méterre, de sajnos se nem lőtt, se nem volt jó a középre adása, így ez a helyzet is kimaradt. Ekkor már éreztük, hogy lehet, hogy játszhatunk itt 180 percet is, akkor sem fogunk ma gólt rúgni. Bizony azt is el kell ismernünk, hogy a 86 percben Tóth Dani egy komoly lövést védett. Az ellenfél játékosa a 16-s jobboldali sarkáról félmagasan a hosszú sarokra egy lövést eresztett meg, de a hálóőrünk nagyszerűen avatkozott játékba és szögletre ütötte a labdát. Gól nem született, így 0:0-s eredménnyel zárult a találkozó. Annak ellenére, hogy a mérkőzésen nem született gól, nem panaszkodhattunk a mérkőzés színvonalára. Az eredmény azt hiszem igazságos. Nehéz mérkőzést vártunk és az is lett. E mérkőzés után még nem tudjuk, hogy félig üres vagy félig tele a poharunk, mindenki vérmérséklete szerint kiválaszthatja a neki megfelelőt. A bajnokság így a szorosnál is szorosabb lett, amennyiben nyer a Kelen együttese, egy ponttal elénk kerül. Ne legyünk csalódottak, hisz az első három forduló után bizony a tabellán csak a 12. helyen szerénykedtünk. Én azt gondolom, hét győzelem után egy jól felkészült ellenfél ellen egy iksz belefér. Sorsunk továbbra is a saját kezünkben van, megteremtettük a lehetőségét annak, hogy az őszi bajnokság végén kitűzött célunknak megfelelően az első helyen végezzünk. Ehhez egy lépést jövő héten a Svábhegy csapata ellen meg is kell tennünk. Hazai pályán pénteken 20h-kor játszunk. Remélem ezen a mérkőzésen egy újabb legalább hét meccses nyerő szériát indítunk.

Várjuk Kedves Szurkolóinkat a következő hazai mérkőzésünkre is!

HAJRÁ REAC!

Kiss István György